અમદાવાદ: મુંબઇમાં વરસેલા ભારે વરસાદના કારણે મુંબઇથી અમદાવાદ-રાજકોટ-કચ્છ આવતી જતી ટ્રેનોનાં શેડ્યૂલ ખોરવાયાં છે. તમામ ટ્રેન તેના નિયત સમય કરતાં મોડી ચાલી રહી છે. પાલઘર અને દાદર ટ્રેક પર પાણી ભરાઇ જતાં આજે પણ ટ્રેન શેડ્યૂલ ખોરવાયેલું રહેશે તો બીજી તરફ ભારે વરસાદના કારણે ફલાઇટ ‌શેડ્યૂલ પણ ખોરવાયાં છે. ગઇકાલે બપોરથી અનેક ફલાઇટ ઉડાણ ભરી શકી નહતી. મુંબઇ એરપોર્ટ પર પાણી ભરાયું હોવાના કારણે આજે સવારે અમદાવાદથી મુંબઇ જતી બે ફલાઇટ રદ કરાતાં અનેક મુસાફર એરપોર્ટ પર અટવાઇ પડ્યા હતા. આજે અમદાવાદથી ઉપડતી ગુજરાત મેલ, દાદર-ભૂજ એકસપ્રેસ અને આવતી કાલની જયપુર-મુંબઇ સેન્ટ્રલ દુરંતો ટ્રેન રદ કરવામાં આવી છે.